Mundo Kemp

Raimundo Quintín (Mundo) Kemp (☆ 31 di oktober 1922 na Corsou - † 30 di januari 2007 na Aruba) tabata un futbolista internacionalista y atleta olimpico Arubano. E tabata hunga den posicion di defensor. E ta un di e futbolistanan mas grandi di Aruba.

 Biografia 
Mundo Kemp tabata traha na refineria Lago na San Nicolas. Despues di a hunga un paar di aña pa un ekipo di San Nicolas, Mundo ta pasa hunga pa Aruba Juniors foi inicio di añanan cuarenta te 1960. Durante Di Dos Guera Mundial e tabata forma parti tambe di e famoso ekipo di “Schutterij”, un seleccion di hungado di e mihor teamnan di Aruba. Durante su temporada na Aruba Juniors e ekipo a titula cuater biaha campeon y no menos cu cincu biaha subcampeon di Aruba. Den e campeonatonan local Kemp a anota mas cu cuarenta gol entre 1953 y 1958. Na 1961 el a bay hunga pa Deportivo, un ekipo di ex-internacionalista manera Jani Brokke, Juan Briezen y Rosendo Aparicio.

Durante su carera deportivo Kemp a hunga contra seleccionnan di varios pais Suramericano y Centroamericano. Tambe el a hunga contra teamnan internacional di entre otro Hulanda, Venezuela, Colombia y Brasil. Despues di a retira for di futbol activo Kemp a pasa pa forma parti di e cuerpo di arbitro. 

 Seleccion Arubano 
Na 1943 el a debuta den e seleccion Arubano y a hunga te 1958 mas cu sesenta wega pa e seleccion. Na 1953 el a bira campeon cu e seleccion di Aruba den e "Vierlandentoernooi", organisa pa AVB na Wilhelmina stadion.

 Seleccion Antiano 
Cu e seleccion di Antias e ta gana medaya di oro den e Weganan Centroamericano y di Caribe na Guatemala na 1950. Na 1952 el a participa den Weganan Olimpico di Zomer na Helsinki. Na 1955 e tabata forma parti di e seleccion Antiano cu a sali na di tres lugar den e Weganan Panamericano na Mexico. 

Category:Futbolista
Category:Hende
Category:Futbòl na Aruba
Futbol